CELEX: 62013CN0223
Language: el
Date: 2013-04-25 00:00:00
Title: Υπόθεση C-223/13: Προσφυγή της 25ης Απριλίου 2013 — Βασίλειο των Κάτω Χωρών κατά Ευρωπαϊκής Επιτροπής

29.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 189/10
            
         Προσφυγή της 25ης Απριλίου 2013 — Βασίλειο των Κάτω Χωρών κατά Ευρωπαϊκής Επιτροπής
   (Υπόθεση C-223/13)
   2013/C 189/20
   Γλώσσα διαδικασίας: η ολλανδική
   
      Διάδικοι
   
   
      Προσφεύγον: Βασίλειο των Κάτω Χωρών (εκπρόσωποι: M.K. Bulterman, J. Langer)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Δικαστήριο:
   
               —
            
            
               κυρίως: να ακυρώσει τον κανονισμό (ΕΕ) 93/2013 της Επιτροπής, της 1ης Φεβρουαρίου 2013, σχετικά με τον καθορισμό λεπτομερών κανόνων εφαρμογής του κανονισμού (ΕΚ) 2494/95 για τη θέσπιση εναρμονισμένων δεικτών τιμών καταναλωτή, όσον αφορά τον καθορισμό δεικτών τιμών για τις ιδιοκατοικούμενες κατοικίες (ΕΕ 2013, L 33, σ. 14), καθόσον το άρθρο 4, παράγραφος 1, του κανονισμού 93/2013 δεν μπορεί να διαχωρισθεί από τις λοιπές διατάξεις του κανονισμού αυτού·
            
         
               —
            
            
               επικουρικώς: να ακυρώσει το άρθρο 4, παράγραφος 1, του κανονισμού 93/2013·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   
                
            
            
               Πρώτος λόγος ακυρώσεως:
               Παράβαση του άρθρου 5, παράγραφος 3, του κανονισμού 2494/95 (1) ή της νομολογίας του Δικαστηρίου, διότι, βάσει του άρθρου 4, παράγραφος 1, του κανονισμού 93/2013 ορίζεται η Eurostat ως ο φορέας που καταρτίζει ένα νομικώς δεσμευτικό εγχειρίδιο και όχι η Επιτροπή, ως θεσμικό όργανο της ΕΕ.
            
         
                
            
            
               Δεύτερος λόγος ακυρώσεως:
               Παράβαση του άρθρου 338, παράγραφος 1, ΣΛΕΕ, διότι στο άρθρο 4, παράγραφος 1, του κανονισμού 93/2013 προβλέπεται ότι τα στατιστικά στοιχεία συγκεντρώνονται σε ένα εγχειρίδιο και όχι σε ένα από τα νομοθετήματα που απαριθμούνται στο άρθρο 288 ΣΛΕΕ.
            
         
                
            
            
               Τρίτος λόγος ακυρώσεως:
               Παράβαση των άρθρων 5, παράγραφος 3, και 14, παράγραφος 3, του κανονισμού 2494/95, σε συνδυασμό με το άρθρο 5α της αποφάσεως 1999/468 (2), λόγω του ότι το άρθρο 4, παράγραφος 1, του κανονισμού 93/2013 προβλέπει την τήρηση διαφορετικής διαδικασίας από την κανονιστική διαδικασία με έλεγχο, την οποία επιβάλλει ο κανονισμός 2494/95.
            
         
                
            
            
               Τέταρτος λόγος ακυρώσεως:
               Παράβαση των άρθρων 290 και 291 ΣΛΕΕ, σε συνδυασμό με τον κανονισμό 182/2011 (3), διότι για την κατάρτιση και την ενημέρωση του εγχειριδίου δεν προβλέφθηκε η τήρηση της διαδικασίας του άρθρου 290 ΣΛΕΕ ή μιας από τις διαδικασίες που προβλέπει ο κανονισμός 182/2011.
            
         
      (1)  ΕΕ L 257, σ. 1.
   
      (2)  Απόφαση του Συμβουλίου της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ L 184, σ. 23).
   
      (3)  Κανονισμός (ΕΕ) 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55, σ. 13).